**Enwau Lleoedd – eu gwerth. 2**

Dyma faes hynod o gymhleth ac weithiau’n eithaf anodd ei faestroli, ond eto i gyd gall fod yn allweddol i ddeall ein cefndir hanesyddol. Ar lefel lleol gall ddyfnhau ein gwybodaeth, ein dealltwriaeth a’n dehongliad o’r gorffennol. Weithiau daw dyn yn erbyn wal a’r wal yn ennill ond er hynny mae’n ddyletswydd i wynebu’r her.

Neges bwysig hefyd i newydd ddyfodiad i’r ardal - ddylech chi byth luchio hen enw Cymreig o’r neilltu am ryw enw bach twt Seisnig, haws ei ynganu. O wneud hynny byddwch yn euog o lofruddio hanes a diwylliant. Mae rhai o’r hen enwau yma yn ymestyn yn ôl ymhell cyn unrhyw dystiolaeth ysgrifenedig. Maent wedi goroesa i gynnal ein hunig gyswllt a digwyddiadau sydd wedi hen ddiflannu.

Ym mynwent Eglwys Llanpumsaint yr hen Garreg Ogham yw ein cysylltiad cynharaf a Christionogaeth a’r Saint, ac mae’r ysgrifen arni mewn Lladin ac Ogham (sef ffurf o ysgrifenni ddatblygwyd gan y Gwyddelod). Dyma brawf pwysig eu bod wedi poblogi y rhan yma o Orllewin Cymru yn ystod y5ed a’r 6ed ganrif. Ond mae ein henwau lleoedd yn cynnig prawf ychwanegol a chadarnhad o hyn. Daw’r gair Cnwc o’r Wyddeleg Cnoc ac ystyr y ddau yw bryn. Erbyn heddiw mae nifer yn cyfeirio at y gyffordd yr heol am Nebo fel Sgwâr Bethoron ond yr hen enw pan oeddem yn blant oedd Sgwâr Cnwcypistll. Mae’r pistyll wedi hen fynd ond erys y cnwc i’n hatgoffa bod y Gwyddelod wedi trigo yma ganrifoedd yn ôl. Bu yna Bencnwc tua Ffynnonhenri ac mae yna Fferm Pencnwc ym mhlwyf Abergwili, i gyd yn tystio i bresenoldeb y Gwyddelod yna ganrifoedd yn ôl.

Gwyddoch fod yna dywysog wedi goresgyn a rhoi ei enw i Geredigion nol yn yr wythfed ganrif. Ond mi orchfygodd Caredig a’i ddilynwyr diroedd dipyn ymhellach i’r de tua 730 o.c.. Mynd a dod gwnaeth byddinoedd a thywysogion dros y canrifoedd wedyn ond aros gwnaeth yr enwau. Felly gwyddom fod Fferm Alltgaredig yn Llanpumsaint, Glyncaredig yn Rhydargaeau a phentref Nantgaredig yn nyffryn Tywi, i gyd wedi bod dan ddylanwad y tywysog hwn. Felly fe fuodd y Gwyddelod a’r Cardis obiti’r lle ma’ sbel fowr ‘nol!